След битката при Велбъжд западните епархии са присъединени към Сръбската архиепископия, която през 1346 година става Българо-сръбска Печка патриаршия. Към средата на XIV век част от южните епархии, а по-късно от Добротица Варненската епархия и Добруджа са присъединени към Цариградската патриаршия. При Иван Александър (вероятно при патриарх Теодосий) се прави неуспешен опит да се поеме контрола над Киев. Молдова се отделя от Търново през XIV век и първоначално преминава под ведомството на руския Галички митрополит подчинен на Цариград, а от 1401 - на Охридската архиепископия. През 1359 година влашкият войвода Александър I Басараба отделя Влашко от диоцеза на Търновската патриаршия и го присъединява към Цариградската патриаршия, а впоследствие Мирчо Стари подчинил Влашко на Охридската архиепископия. Епархиите от Видинското царство са подчинени в 1365 от унгарците, Иван Страцимир в 1381 г. ги предава на Цариградската патриаршия, а в 1389 или не много по-късно минават към Охридската архиепископия.